J. Laššáková, poslankyňa: (2003-10-28):
A teraz mi dovoľte, aby som vám predniesla spoločnú správu výborov Národnej rady Slovenskej republiky o prerokovaní vládneho návrhu zákona o zodpovednosti za škodu spôsobenú pri výkone verejnej moci a o zmene niektorých zákonov vo výbore Národnej rady Slovenskej republiky v druhom čítaní. Ústavnoprávny výbor Národnej rady Slovenskej republiky ako gestorský výbor k vládnemu návrhu zákona o zodpovednosti za škodu spôsobenú pri výkone verejnej moci a o zmene niektorých zákonov podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov spoločnú správu výborov Národnej rady Slovenskej republiky. Po prvé, Národná rada Slovenskej republiky uznesením zo 16. septembra 2003 č. 442 pridelila vládny návrh zákona o zodpovednosti za škodu spôsobenú pri výkone verejnej moci a o zmene niektorých zákonov na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre obranu a bezpečnosť. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona, tak ako je to uvedené v § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku. Po tretie, vládny návrh zákona o zodpovednosti za škodu spôsobenú pri výkone verejnej moci a o zmene niektorých zákonov odporúčali Národnej rade Slovenskej republiky schváliť ústavnoprávny výbor uznesením ústavnoprávneho výboru č. 270 z 8. októbra, Výbor Národnej rady Slovenskej republiky pre financie, rozpočet a menu uznesením č. 178 z 8. októbra 2003, Výbor Národnej rady Slovenskej republiky pre verejnú správu uznesením č. 106 z 8. októbra 2003 a Výbor Národnej rady Slovenskej republiky pre obranu a bezpečnosť uznesením č. 131 z 9. októbra 2003. Spoločná správa vám bola rozdaná do lavíc a v bode 4 spoločnej správy sú pozmeňujúce a doplňujúce návrhy, spolu je ich 5, a takisto sú pozmeňujúce a doplňujúce návrhy k čl. 5. Gestorský výbor odporúča a o pozmeňujúcich a doplňujúcich návrhoch hlasovať takto: spoločne o bodoch 1, 2, 4 a 5 s návrhom gestorského výboru schváliť. Osobitne o bode 3 s návrhom gestorského výboru neschváliť. Gestorský výbor na základe stanovísk výborov k vládnemu návrhu zákona o zodpovednosti za škodu spôsobenú pri výkone verejnej moci a o zmene niektorých zákonov, vyjadrených v uzneseniach uvedených pod bodom 3 tejto správy a stanovísk poslancov gestorského výboru vyjadrených v rozprave k tomuto návrhu zákona podľa § 79 ods. 4 písm. f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, odporúča Národnej rade Slovenskej republiky vládny návrh zákona o zodpovednosti za škodu spôsobenú pri výkone verejnej moci a o zmene niektorých zákonov schváliť v znení schválených pozmeňujúcich a doplňujúcich návrhov uvedených v tejto správe a prednesených v rozprave. Spoločná správa Výborov Národnej rady Slovenskej republiky o prerokovaní vládneho návrhu zákona o zodpovednosti za škodu spôsobenú pri výkone verejnej moci a o zmene niektorých zákonov bola schválená uznesením Ústavnoprávneho výboru Národnej rady Slovenskej republiky 16. októbra 2003, uznesením č. 285. Pani predsedajúca, skončila som, prosím, otvorte rozpravu k predloženému návrhu zákona. Z. Martináková, podpredsedníčka NR SR: Ďakujem, pani poslankyňa. Otváram rozpravu. Písomne sa neprihlásil do rozpravy žiaden z poslancov. Otváram možnosť sa ústne prihlásiť do rozpravy. Uzatváram túto možnosť a vyhlasujem rozpravu za skončenú. Ďakujem pani spravodajkyni, zároveň prerušujem rokovanie o tomto bode programu. Podľa programu máme pokračovať druhým čítaním o návrhu poslanca Národnej rady Slovenskej republiky Jána Drgonca na vydanie zákona o zodpovednosti za výkon verejnej moci. Návrh zákona máte ako tlač 209 a spoločnú správu výborov ako tlač 209a. Pán poslanec Drgonec, prosím, aby ste sa ujali slova a aby ste návrh odôvodnili a musíte sa prihlásiť. (Hlas v sále.) Aha. Prosím, zapnite mikrofón pánovi poslancovi Drgoncovi, ktorý hovorí, že sa snaží prihlásiť, a neobjavuje sa jeho meno na svetelnej tabuli. Áno, už to tak je. Procedurálny návrh, pán poslanec Drgonec, nech sa páči. (Hlas v rokovacej sále.) Ešte poprosím zapnúť mikrofón, ja to môžem zopakovať, ale bola by som rada, keby všetci počuli pána poslanca Drgonca. J. Drgonec, poslanec: Takže oznamujem, že beriem návrh zákona späť. Z. Martináková, podpredsedníčka NR SR: Ďakujem, pán poslanec. Pán poslanec sťahuje svoj návrh zákona. My budeme pokračovať druhým čítaním o vládnom návrhu zákona o označeniach pôvodu výrobkov a zemepisných označeniach výrobkov a o zmene a doplnení niektorých zákonov. Vládny návrh zákona ste pred prvým čítaním dostali ako tlač 359, spoločnú správu máte ako tlač 359a. Aj tento vládny návrh zákona snemovni odôvodní podpredseda vlády a minister spravodlivosti Daniel Lipšic. Pán minister, máte slovo.